**Attālināti sniegto rehabilitācijas pakalpojumu organizēšanas un sniegšanas kārtība**

1. IZPILDĪTĀJS sniedz attālinātās rehabilitācijas pakalpojumus bērniem un pieaugušajiem akūtos un subakūtos gadījumos pēc pirmreizējas klātienes konsultācijas vai hroniskiem pacientiem, atbilstoši individuālajam rehabilitācijas plānam dinamiskās novērošanas ietvaros.
2. Attālinātos rehabilitācijas pakalpojumus var sniegt sertificēti speciālisti, izmantojot spēkā esošās apstiprinātās medicīniskās tehnoloģijas, kuras ir iespējams realizēt attālinātā formātā, darbojoties saskaņā ar Ārstniecības likumu un profesijai attiecināmo profesijas standartu.
3. IZPILDĪTĀJS attālinātos rehabilitācijas pakalpojumus sniedz ar fizikālās un rehabilitācijas medicīnas ārsta nosūtījumu veidlapas formā Nr. 027/u atbilstoši normatīvajos aktos noteiktajai kārtībai, ja tiek ievēroti visi zemāk minētie pacientu atlases kritēriji:
   1. pacienta vispārējais veselības stāvoklis atbilst attālinātai pakalpojumu sniegšanas formai, t.sk. vispārējais slimības smaguma noteiktais veselības stāvoklis, kognitīvās spējas, komunikācija u.c.;
   2. pacients ir ar akūtiem vai subakūtiem funkcionēšanas traucējumiem, kuri konstatēti pēc pirmreizējas klātienes konsultācijas vai hroniskiem funkcionēšanas traucējumiem, atbilstoši individuālajam rehabilitācijas plānam dinamiskās novērošanas ietvaros;
   3. pacients ir ar pietiekamu motivāciju aktīvai rehabilitācijai un rehabilitācijas potenciālu;
   4. pirms terapijas uzsākšanas, pacients vismaz vienu reizi ir bijis uz klātienes nodarbību, kuras laikā ir veikta novērtēšana, rehabilitācijas plāna sastādīšana, mērķu izvirzīšana (ir iespējams sasniegt fizikālās un rehabilitācijas medicīnas ārsta izvirzīto mērķi šīm nodarbībām) un turpmākās sadarbības formulēšana;
   5. pacients vai pacienta pārstāvis/vecāks un speciālists ir vienojušies, ka nodarbības ir tehniski nodrošināmas.
4. IZPILDĪTĀJAM jāievēro šādas **prasības attālinātas rehabilitācijas pakalpojumu organizēšanai**:
   1. attālinātas rehabilitācijas pakalpojums nav izmantojams pirmreizējas konsultācijas vai nodarbības organizēšanai;
   2. attālinātas rehabilitācijas pakalpojums tiek veikts izmantojot videozvanu, kurā redzams gan pacients, gan funkcionālais speciālists (nepieciešamības gadījumā pacienta vecāks/pārstāvis atbalstam);
   3. attālinātas rehabilitācijas pakalpojumi kā izvēles metode ir izmantojami gadījumos, kad funkcionēšanas ierobežojumi ir saistīti ar:
      1. nepieciešamību novērtēt pacienta reālo vidi vai nodarbības organizēt pacientam šajā individuālajā vidē;
      2. komunikācijas ierobežojumiem, kas ietver nepieciešamību pēc runas un informācijas tehnoloģiju lietošanas treniņiem;
      3. mobilitātes traucējumiem, kuru novēršana balstīta uz pacienta aktivitāšu nodarbības laikā pārraudzīšanu.
   4. rehabilitācijas procesā tiek pielietotas uz pierādījumiem balstītas medicīnas principi;
   5. pirms attālināta rehabilitācijas pakalpojuma sniegšanas pacients vai pacienta vecāks/pārstāvis tiek informēts par:
      1. personas datu aizsardzības prasību nodrošināšanu, t.sk. par rehabilitācijas procesā iegūto datu tālāko uzglabāšanu un izmantošanu un tiek saņemta rakstveida pacienta vai pacienta vecāka/pārstāvja informēta piekrišana;
      2. pakalpojuma saņemšanas tehnisko nodrošinājuma prasībām informāciju tehnoloģijām, kas tiek izmantotas šāda pakalpojuma sniegšanai, nodarbību laikiem u.tml.;
   6. ik pēc piecām nodarbību reizēm tiek veikta pacienta funkcionēšanas novērtēšana dinamikā un atgriezeniskās saites veidā tiek informēts nosūtījumu/konsultāciju veikušais speciālists vai arī – multiprofesionālas rehabilitācijas komandas gadījumā, pacienta veselības stāvoklis tiek novērtēts komandas sapulcē;
   7. attālinātu rehabilitācijas pakalpojumu sniegšanai kā ārstniecības iestādē, tā pacienta mājās ir jāizmanto pietiekoši jaudīgi interneta pieslēgumi ar stabilu audio-video kontaktu starp pacientu un speciālistu;
   8. izmantotās digitālās saziņas platformas:
      1. pārraidāmo datu drošību;
      2. nodarbību ierakstu veikšanu, šo datu glabāšanu un arhivēšanu.
5. IZPILDĪTĀJS par sniegtajiem attālinātās rehabilitācijas pakalpojumiem ievada Vadības informācijas sistēmā veidlapas Nr.024/u “Ambulatorā pacienta talons” informāciju, norādot manipulāciju “60489 - Funkcionālā speciālista 15 minūšu attālināta konsultācija vai nodarbība”.